b'\n_START_ARTICLE_\nSputnik (artist)\n_START_SECTION_\nKarriere\n_START_PARAGRAPH_\nLastebilsj\xc3\xa5f\xc3\xb8ren solgte p\xc3\xa5 f\xc3\xa5 \xc3\xa5r mer enn 1\xc2\xa0million kassetter og satte publikumsrekorder en rekke steder der han opptr\xc3\xa5dte. Han ble k\xc3\xa5ret til \xc2\xab\xc3\x85rets artist i Norge\xc2\xbb i 1990, og h\xc3\xb8sten 1993 kom han i Guinness rekordbok etter at han gjennomf\xc3\xb8rte 36 opptredener fra Mandal i syd til Troms\xc3\xb8 i nord i l\xc3\xb8pet av 72 timer._NEWLINE_Den 19. mars 1993 deltok han som seg selv i sesong 1, epiosode 9, "Veldedighetskonserten", i komiserien Mot i br\xc3\xb8stet sammen med Marianne Krogness i rollen som Kristine, naboen til Karl, Nils og Henry, og Jan Erik Haugesten som Elvis Johansen._NEWLINE_Sputnik deltok under \xc3\xa5pningen av TV 2 i Grieghallen h\xc3\xb8sten 1992 i duett med Kjell B\xc3\xa6kkelund._NEWLINE_Han har opptr\xc3\xa5dt p\xc3\xa5 hundrevis av store og sm\xc3\xa5 steder rundt om i hele Norge. Han har ogs\xc3\xa5 spilt i Sverige, Danmark, USA, Svalbard, Zanzibar og Spania._NEWLINE_I dag er Sputnik et symbol p\xc3\xa5 norsk folkelighet. Det er skrevet bok om ham, og han er nevnt fra Stortingets talestol. Statsministeren har gjestet Sputniks hjem, og hvert \xc3\xa5r kommer tusenvis av interesserte for \xc3\xa5 bes\xc3\xb8ke hjemmet hans. I likhet med en rekke artister i USA har Sputnik gitt alle som \xc3\xb8nsker det, anledning til \xc3\xa5 se hans store samling av s\xc3\xb8lv-, gull-, diamant-, og platina-plater samt mye annet fra sin karriere i et \xc2\xabSputnikmuseum\xc2\xbb._NEWLINE_I 2016 var det seksti \xc3\xa5r siden Sputnik begynte sin karriere. Hans ferskeste utgivelse er en CD med Hank Williams sanger oversatt til norsk._NEWLINE_T-en i navnet sitt har han selv f\xc3\xb8yet til for ikke \xc3\xa5 bli forvekslet med to andre i Bostrak som ogs\xc3\xa5 heter Knut Storbuk\xc3\xa5s. Tilnavnet Sputnik fikk han fordi han var s\xc3\xa5 rask med lastebilen: Etter sigende rakk han tre lass n\xc3\xa5r andre kj\xc3\xb8rte to. _NEWLINE_Sputnik begynte \xc3\xa5 spille til dans sent p\xc3\xa5 1950-tallet, og i 1959 startet han bandet The Sputniks. Midt p\xc3\xa5 1960-tallet var han med p\xc3\xa5 \xc3\xa5 starte Beach Band f\xc3\xb8r han i 1968 startet The Sputniks igjen. Under et engasjement i H\xc3\xb8nefoss ble gruppen omd\xc3\xb8pt til Garasjeorkesteret av en restauranteier \xe2\x80\x93 et navn gruppen fremdeles bruker._NEWLINE_Kassettsalget startet i 1985 da plateprodusent Terje Welle Busk skulle lage Dyrsku-kassetten 1985, en samling med artister fra Telemark. Busk fikk et tips fra Inga Myra, en 80 \xc3\xa5r gammel nabo av Sputnik. Kassetten ble en suksess, og Busk inviterte lastebilsj\xc3\xa5f\xc3\xb8ren tilbake for \xc3\xa5 lage kassett alene. Den nye kassetten inneholdt blant annet \xc2\xabSkilles Johanne\xc2\xbb. Kassetten ble kopiert i 3\xc2\xa0000 eksemplarer. I l\xc3\xb8pet av sommeren 1986 hadde \xc2\xabSputnik 1\xc2\xbb solgt i mer enn 10\xc2\xa0000 eksemplarer. Deretter kom \xc2\xabSputnik 2\xc2\xbb, \xc2\xabSputnik 3\xc2\xbb og \xc2\xabSputnik 4\xc2\xbb._NEWLINE_I 1989 hadde han allerede gitt ut fem kassetter og solgt flere hundre tusen eksemplarer totalt, men salget n\xc3\xa5dde nye h\xc3\xb8yder etter at han fikk visninger to ganger p\xc3\xa5 TV: F\xc3\xb8rst i Norge rundt i romjulen 1989 og deretter 9. januar 1990 i programmet \xc2\xabHotell\xc2\xbb. I l\xc3\xb8pet av v\xc3\xa5ren 1990 solgte Sputnik mer enn alle andre norske artister til sammen. I p\xc3\xa5sken dro han til Moskva og spilte inn en musikkvideo, \xc2\xabLukk opp din hjerted\xc3\xb8r\xc2\xbb, p\xc3\xa5 Den r\xc3\xb8de plass. Videoen ble vist p\xc3\xa5 Dagsrevyen, og hele reisen ble dokumentert i filmen \xc2\xabFra Drangedal til Moskva\xc2\xbb._NEWLINE_Samme \xc3\xa5r som Sputnik solgte 150\xc2\xa0000 eksemplarer av sin sjette utgivelse, ble \xc2\xabSputnik 6\xc2\xbb slaktet i radioprogrammet Norsk p\xc3\xa5 norsk p\xc3\xa5 NRK P1._NEWLINE_En uenighet mellom Storbuk\xc3\xa5s og platedirekt\xc3\xb8r Busk f\xc3\xb8rte til at Sputnik forlot Busk Records til fordel for Talent i 1996. Talent lovet bedre k\xc3\xa5r, bedre musikk og h\xc3\xb8yere inntekter, noe som ble understreket i tittelen p\xc3\xa5 neste utgivelse: \xc2\xabGull og gr\xc3\xb8nne skoger\xc2\xbb. Publikum var imidlertid ikke like begeistret for den nye musikalske drakten, og etter seks \xc3\xa5r og bare to plater var Sputnik tilbake hos Busk. Dette ble feiret med samlingen \xc2\xab24 sanger som rystet Norge\xc2\xbb. Hans neste utgivelse fikk tittelen \xc2\xabSputnik 11\xc2\xbb \xe2\x80\x93 en klar indikasjon p\xc3\xa5 at hans to plater for Talent var for \xc2\xabsidesprang\xc2\xbb \xc3\xa5 regne.'